ZAPISNIK

11. sjednice Vijeća Mjesnog odbora Kupinečki Kraljevec I.,
29. ožujka 2022. (utorak),

s početkom u 19,30 sati
Nazočni članovi Vijeća: Žarko Vučak, Ivana Pogačić (od prve točke dnevnog reda), Stjepan Barić, Lucija Josipović i Darko Pereković.
Zapisnik vodi: Lidija Špišić, stručni referent za rad tijela mjesne samouprave.
Predsjedava Žarko Vučak, predsjednik Vijeća.

         Predsjednik Vijeća, pozdravlja nazočne, konstatira da sjednici nazoči 4 člana Vijeća, što znači da Vijeće može pravovaljano odlučivati te otvara 11. sjednicu Vijeća. 
      Predlaže da Vijeće započne s radom te da se prije usvajanja dnevnog reda usvoji zapisnik 10. sjednice.

      Bez rasprave, jednoglasno (4 “za”), Vijeće prihvaća tekst zapisnika 10. sjednice.
      Predsjednik Vijeća, Žarko Vučak daje prijedlog dnevnog reda na glasovanje.

      Vijeće je jednoglasno (4 ”za”) usvojilo 
dnevni red:
      1. Zaključak o inicijativi za promjenu Odluke o financiranju mjesne samouprave (vezano za 
   povećanje sredstava za održavanje cesta na račun održavanja zelenih površina)

      2. Informacija s koordinacije Predsjednika Vijeća Gradske četvrti Brezovica s predsjednicima vijeća 

          mjesnih odbora
      3. Rasprava i prijedlozi vezano za postavljanja kamera za smirivanje prometa 

      4. Projekt za izgradnju nogostupa u ulici Kraljevečki brijegi od kbr. 115 do ulice Starjak 
      5. Prijedlog zaključka o potrebnom žurnom proširenju zavoja prometnice Starjak ispred k.br 88

      6. Prijedlog zaključka o lošoj komunikaciji predstavnika investitora i Ravnatelja Osnovne škole 

          Brezovica s Vijećem Mjesnog odbora Kupinečki Kraljevec I. i nezadovoljstvu s načinom 

          raspolaganja imovine koja je financirana od strane mjesne samouprave

     7. Obavijesti, pitanja i prijedlozi

Ad 1)  Zaključak o inicijativi za promjenu Odluke o financiranju mjesne samouprave (vezano za 

     povećanje sredstava za održavanje cesta na račun održavanja zelenih površina)

            Predsjednik Vijeća konstatira da su članovi Vijeća primili Prijedlog u pisanom obliku. Navodi da je na koordinaciji informirao predsjednika Vijeća da će Vijeće Mjesnog odbora Kupinečki Kraljevec I. donijeti ovaj zaključak te predložio da i Vijeće Gradske četvrti donese sličan zaključak. No, predsjednik je izjavio da je inicijativa krenula. Gradski ured za mjesnu samoupravu još uvijek vrši izračune te da će nakon pregovora sa Gradom i Vijeće Gradske četvrti donijeti zaljučak. Navedeno ne sprečava Vijeće Mjesnog odbora da na ovoj sjednici donese zaključak. Otvara raspravu.            
           Predsjednik Vijeća daje na glasovanje Prijedlog zaključka.

           Vijeće je jednoglasno (5 “za) donijelo
ZAKLJUČAK
o  pokretanju inicijative za izmjenu Odluke o financiranju mjesne samouprave

1. Vijeće Mjesnog odbora Kupinečki Kraljevec I. predlaže preraspodjelu sredstava za usluge tekućeg i investicijskog održavanja - Plana malih komunalnih akcija Mjesnog odbora  na način da se sredstva za održavanje nerazvrstanih cesta uvećaju, a sredstva za održavanje javnih zelenih površina smanje.

2. Ovaj zaključak dostavlja se Vijeću Gradske četvrti Brezovica i Gradskom uredu za

mjesnu samoupravu, civilnu zaštitu i sigurnost na dalje postupanje.

Ad 2) Informacija s koordinacije Predsjednika Vijeća Gradske četvrti Brezovica s predsjednicima 
           vijeća mjesnih odbora
         Predsjednik, Žarko Vučak navodi da su održane dvije koordinacije između sjednica Vijeća Mjesnog odbora. Uz prethodno navedeno, na prvoj koordinaciji je bila informacija da je napokon stigla suglasnost MUP-a da Grad Zagreb, odn. Vijeće Gradske četvrti Brezovica može financirati kamere za nadzor brzine prometa. To je bitno budući da su do sada zahtjevi odbijani. Na drugoj koordinaciji predsjednik je informirao članove da je dobio ponudu od firme koja se bavi prodajom kamera MUP-u na 300.000,00 kn, a kučište je 80.000,00 kn (bez PDV-a). No, to je visokokvalitena kamera koja je prikladna za autoceste, stoga će tražiti novu ponudu za kameru koja bi bila prikladna za praćenje prometa na našim prometnicama. Sigurno bi se kupilo više kučišća nego kamera. Kad stigne ponuda, predsjednik će je proslijediti mjesnim odborima. Predložio mu je da treba izraditi dobar projektni zadatak, možda projekat uvrstiti u Plan ove godine kako bi iduće godine postavljanje bilo uvršteno u Plan.  
        Najvažnija informacija na koordinaciji je bila da su Zagrebačke ceste poslale nove troškovnike jer je poskupio asfalt. Sada proširenje ulice Starjak sveukupno iznosi 888.000,00 kn, a u Planu je osigurano 520.000,00 kn. Tomislav Cavrić je iznio da će se asfaltiranje izvršiti iz sredstava asfalterskog programa te da mu je Pročelnica rekla da je to moguće. Vijeće je nakon sjednice koordinacije izmijenilo Plan. Prigovorio je što je u Plan predsjednik Vijeća uvrstio zacjevljenje u ulici Kraljevečki brijegi IX. odvojak iako  navedena akcija nije u Prioritetima Vijeća Mjesnog odbora.
Ad 3) Rasprava i prijedlozi vezano za postavljanja kamera za smirivanje prometa
       Predsjednik Vijeća, Žarko  Vučak iznosi da je raspravu inicirala Ivana Pogačić te joj daje riječ.
Potpredsjednica Vijeća, Ivana Pogačić iznosi mišljenje da je u cilju realizacije postavljanja kamera potrebno organizirati sastanke sa Sektorom za promet po pitanju izrade projektnog zadatka kako bi se utvrdila kvalitetna specifikacija. Treba se konzultirat sa strukom, odn. ljudima koje rade taj posao. Zamisao je da se posao odradi kvalitetno i profesionalno kako bi se postavile kamere koje su potrebne.

      Žarko Vučak predlaže da Ivana Pogačić vodi radnu skupinu kad Vijeću bude na raspolaganju dokumentaciju o kamerama.
Ad 4) Projekt za izgradnju nogostupa u ulici Kraljevečki brijegi od kbr. 115 do ulice Starjak
          Predsjednik Vijeća, Žarko Vučak upoznaje članove da je akcija izgradnje nogostupa u dijelu ulice Kraljevečki brijegi u Programu gradnje dugi niz godina te ga je voditelj projekta zamolio da sa projektantom obiđe lokaciju kako bi mu pomogao oko rješavanja oborinske odvodnje. No, razišli su se bez rješenja, a u dogovor oko rješavanja oborinske odvodnje uključio je člana Vijeća Darka Perekovića.
Nakon rasprave utvrđeno je da ukoliko bude potrebno da će se pozvati građani na sastanak u cilju iznalaženja rješenja navedene problematike.

Ad 5) Prijedlog zaključka o potrebnom žurnom proširenju zavoja prometnice Starjak ispred 
          k.br 88
        Predsjednik Vijeća, Žarko Vučak daje riječ Ivani Pogačić obzirom da je predlagateljica zaključka.
        Potpredsjednica Vijeća upoznaje članove s potrebom donošenja zaključka.

        Predsjednik Vijeća daje Prijedlog zaključka na glasovanje.

        Vijeće je jednoglasno (5 ”za”) donijelo
ZAKLJUČAK
o  potrebnom žurnom proširenju zavoja prometnice Starjak ispred k.br. 88
1. Vijeće Mjesnog odbora Kupinečki Kraljevec I. je raspravilo stanje sigurnosti odvijanja prometa na  prometnici Starjak,  te je donijelo Zaključak o potrebi proširenja zavoja prometnice Starjak ispred k.br. 88 i predlaže žurno postupanje po istom, radi osiguranja prometovanja.

     2.  Ovaj zaključak dostavlja se Vijeću Gradske četvrti Brezovica, Gradskom uredu za

     mjesnu samoupravu civilnu zaštitu i sigurnost, Gradski ured za obnovu, izgradnju, prostorno 
     uređenje, graditeljstvo, komunalne poslove i promet-Sektor ceste i  Zagrebačkim cestama na 
    daljnje postupanje.

Ad 6) Prijedlog zaključka o lošoj komunikaciji predstavnika investitora i Ravnatelja Osnovne 
           škole Brezovica s Vijećem Mjesnog odbora Kupinečki Kraljevec I. i nezadovoljstvu s 
           načinom raspolaganja imovine koja je financirana od strane mjesne samouprave

                Predsjednik, Žarko Vučak konstatira da su članovi Vijeća primili Prijedlog u pisanom obliku te daje riječ članici Vijeća, Luciji Josipović da upozna Vijeće sa aktivnostima koje je u ime Vijeća Mjesnog odbora poduzela u vezi rješavanja problematike koja je nastala demontažom sprava dječjeg igrališta na gradilištu dogradnje područne škole.
       Lucija Josipović upoznaje članove Vijeća da je danas u organizaciji Gradskog ureda za mjesnu samoupravu, civilnu zaštitu i sigurnost izvršen pregled demontaže dječjeg igrališta kod Područne škole. Pregledu su nazočili i predstavnici Zrinjevca. Utvrđeno je da je po nalogu Ravnatelja OŠ Brezovica izvršena demontaža sprava te nedostaje penjalica mreža, 55 m2 ploča te je upitana ponovna upotreba sprava obzirom da je demontaža izvršena nestručno, naime neke sprave su odrezane od postolja. Tražila je da se sprave premjeste, izradi troškovnik za postavu na novu lokaciju kako sprave ne bi propale. Također je tražila da se do premještanja i ponovne montaže, sprave stave u skladište, no predstavnik Zrinjevca je rekao da ne raspolažu prostorom za navedeno. Nadalje, tražila je da se barem tobogan montira, no rečeno joj je da treba napraviti atest. Borila se da se problem riješi te je iznijela  svoje nezadovoljstvo nazočnima na očevidu što je u kratko vrijeme kako obnaša dužnost članice Vijeća došla do spoznaje da se članove vijeća mjesnih odbora uključuje u aktivnost samo kada nastane problem.
        Žarko Vučak iznosi da će se na sljedećoj sjednici moći donijeti zaključak što učiniti sa opremom. Mišljenja je da bi popravak tobogana mogao izvršiti Zrinjevac iz sredstava redovnog održavanja budući da su u ovoj godini na navedenoj poziciji značajna sredstva, a iz interventnih sredstava tražiti postavu sprava.

        U daljoj raspravi o nacrtu igrališta nove škole potpredsjednica Vijeća, Ivana Pogačić izjavila je da je moguće u toku radova izvršiti dodatne radove te je mišljenja da se sa investitorom može dogovoriti da naruči dodatne radove od izvođača, odn. da naprave novo igralište.
        Predsjednik Vijeća navodi da na sljedećoj sjednici očekuje prijedloge prije sjednice u pisanom obliku te daje Prijedlog zaključka na usvajanje.

        Vijeće je jednoglasno  (5 „za“) je donijelo

          ZAKLJUČAK
o lošoj komunikaciji predstavnika  investitora i Ravnatelja Osnovne škole Brezovica s Vijećem Mjesnog odbora Kupinečki Kraljevec I. i nezadovoljstvu s načinom raspolaganja imovine koja  je financirana od strane mjesne samouprave

1. Vijeće izražava svoje nezadovoljstvo što pravovremeno nije obavješteno da se oprema dječjeg igrališta, čija izgradnja je financirana iz sredstva mjesne samouprave,  prema  projektu izgradnje škole uklanja i zbrinjava na otpadu, odnosno da se neće ponovo upotrijebiti kod izgradnje novog igrališta te nije moglo planski prilikom donošenja prijedloga za Plan komunalnih aktivnosti Gradske četvrti Brezovica u 2022.  predvidjeti demontažu opreme i montažu na drugim igralištima na području Mjesnog odbora, odnosno na prostoru kod objekta mjesne samouprave. 

2. Vijeće je zadovoljno s zaključkom koordinacije održane 24.ožujka 2022.  kako je najbolje da se postojeća oprema s dječjeg igrališta privremeno odloži na susjednu parcelu (sportsko igralište), ali na način da ne zauzima površinu za odvijanje sportskih aktivnosti.

3. Vijeće je ogorčeno na nepoštivanje zaključka i na način na koji se dozvolilo privatnim osobama odvoz opreme.  Ukoliko je Ravnatelj Osnovne škole Brezovica smatrao, usprkos zaključku koordinacije, da je oprema neiskoristiva, a s obzirom da se radilo o javnom igralištu koje je izgrađeno sredstvima mjesne samouprave, Vijeće smatra da je prije nego je  dao privatnim osobama suglasnost za demontažu opreme, prvo trebao konzultirati mjesni odbor ima li isti svoj interes vezano za opremu igrališta  i betonske kocke. 

4. Obzirom na navedeno, Vijeće traži da se oprema koja je u potpunosti  bila ispravna ( dva tobogana i  dvije žabe), djelomično oštećena (penjalica i klackalica  i 7 klupa tipa Zrinjevac) te betonske kocke vrate i deponiraju  kako bi ih mogli  ugraditi na postojeća dječja igrališta ili kod objekta mjesne samouprave, nakon što se od strane  Zagrebačkog holdinga d.o.o. Podružnice Zrinjevac, zaduženog za održavanje i izgradnju dječjih igrališta, utvrde uvjeti za ponovno postavljanje opreme. 

5. Vijeće traži da ubuduće bude pozvano na koordinacije vezane za izgradnju škole na kojima se raspravlja o aktivnostima i zahvatima koji su vezane za javni interes (javna rasvjeta, rasvjeta polivalentnog igrališta koja je energetski vezana na školu, okretnica autobusa, polivalentno sportsko  igralište, šetnica, drvored).
6. Ovaj zaključak dostavlja se Vijeću Gradske četvrti Brezovica, Gradskom uredu za mjesnu samoupravu, civilnu zaštitu i sigurnost, Gradskom uredu za obnovu, izgradnju, prostorno uređenje, graditeljstvo, komunalne poslove i promet, Gradskom uredu za obrazovanje, sport i mlade i Osnovnoj školi Brezovica.

Ad 7) Obavijesti, pitanja i prijedlozi
           Predsjednik Vijeća, Žarko Vučak informira članove Vijeća da se na gradilištu dogradnje škole pojavio imovinsko-pravni problem, no mišljenja je da će se riješiti te da će radovi nastaviti prema planu.
           Stjepan Barić traži izgradnju nadstrešnice na autobusnom stajalištu u ulici Kraljevečki brijegi kod raskrižja sa ulicom Starjak. Iznosi da su peroni na stajalištu  preniski, a limenu nadstrešnicu i betonsko postolje izgradili su mještani vlastitim sredstvima prije cca tridesetpet godina te je u vrlo lošem stanju. Obzirom na navedeno, a i radi sigurnosti korisnika javnog prijevoza, uglavnom školske djece, traži izgradnju nadstrešnice što prije.
          Lidija Špišić navodi da se postavljanje nadstrešnica na autobusnim i tramvajskim stajalištima Grada Zagreba radi prema grupama prioriteta, a postupke vodi Gradski ured za obnovu, izgradnju, prostorno uređenje, graditeljstvo, komunalne poslove i promet te da će provjeriti u kojoj grupi prioriteta je izgradnja nadstrešnice kod Starjaka.
           Lucija Josipović iznosi problem puštanja otpadne vode iz septičke jame kućanstva u Kraljevečkim brijegima. Otpadna voda se prelijeva preko kolnika ulice Školska na zemljište na sjevernoj strani u blizini raskrižja s ulicom Kraljevečki brijegi. Nedopustivo je da ljudi prolazeći Školskom ulicom gaze po fekalnoj vodi.  Predlaže da se članovi Vijeća Mjesnog odbora uključe u rješavanje navedenog problema direktnim usmenim kontaktom. Ista problematika riješena je u njenom susjedstvu na sličan način.
       Obzirom da se nitko ne javlja za riječ, predsjednik, Žarko Vučak zaključuje 10. sjednicu Vijeća te zahvaljuje na radu svim članovima Vijeća Mjesnog odbora.

      Dovršeno u 21,30 sati.
 Zapisnik izradila:

    Lidija Špišić
     KLASA:024-008/22-003/681
     URBROJ:251-13-11-8-22-2
     Kupinečki Kraljevec, 29. ožujka 2022. 
                                                                                                       Predsjednik 
                                                                                              Vijeća Mjesnog odbora
                                                                                               Kupinečki Kraljevec I.
                                                                                                      Žarko Vučak
